Maimane: ‘Ramaphosa steek iets weg oor Bosasa’Mmusi Maimane. Argieffoto. Mmusi Maimane, leier van die DA, het uitgevaar teenoor pres. Cyril Ramaphosa nadat die president Donderdag geweier het om in die Nasionale Vergadering bekend te maak hoeveel sy seun, Andile, verdien het uit sy transaksies met African Global Operations, voorheen Bosasa. Maimane het Ramaphosa in die parlement gevra om ŉ spesifieke bedrag te gee van hoeveel Andile uit sy saketransaksies met Bosasa verdien het, maar Ramaphosa het geweier om dit te doen. Hy het slegs geantwoord die kwessie word tans deur die openbare beskermer ondersoek en dat dit op dié manier hanteer sal word. Maimane sê Ramaphosa se antwoord op sy vraag is “doodeenvoudig nie waar nie”. “Die openbare beskermer ondersoek of pres. Ramaphosa die parlement mislei en die etiekkode van die uitvoerende gesag oortree het – nie hoeveel sy seun deur Bosasa verdien het nie. Die president is verantwoordbaar teenoor die parlement, nie teenoor die openbare beskermer nie, en sy weiering om hierdie inligting bekend te maak wys daar is iets ernstigs om weg te steek tussen Ramaphosa en Bosasa.” Maimane was ook boos dat Baleka Mbete, die parlement se speaker, ingetree het om Ramaphosa te beskerm teen enige verdere vrae oor die kwessie. “Dit kan nie toegelaat word dat die president daarmee wegkom om verantwoording aan die parlement te doen soos die geval met die Zuma-presidensie was nie. Ons het nou beweeg van ŉ kultuur waar ons uBaba ka Duduzane beskerm, na waar ons nou uBaba ka Andile beskerm.” Ramaphosa het verlede jaar tydens ŉ vraag-en-antwoord-sessie in die parlement gesê sy seun, Andile, het ongeveer R500 000 uit ŉ kontrak met Bosasa verdien. Destyds het hy gesê indien enige onreëlmatighede of oortredings begaan is, sal hy self sy seun na die naaste polisiestasie toe vat. Pres. Cyril Ramaphosa kom by die parlement aan om ANC-lede van die ANC-koukus toe te spreek. (Foto: Brendan Magaar/ANA) Ramaphosa het later dié antwoord teruggetrek en gesê hy het onbedoeld die verkeerde inligting gegee en dat die halfmiljoen rand eintlik ŉ donasie was aan sy veldtog om ANC-president te word. Maimane was egter nie oortuig deur Ramaphosa se donasie-verduideliking nie. “Hierdie is duidelik Korrupsie 101. Bosasa het geld aan ANC-beamptes, insluitend pres. Ramaphosa, gegee sodat die ANC-regering winsgewende tenders ter waarde van miljarde rande aan Bosasa kon toestaan. Dit is hierdie korrupte verhouding wat ook daartoe gelei het dat individue soos die president se seun, Andile Ramaphosa, multimiljoenrand saketransaksies met Bosasa aangegaan het.” Maimane beweer daar is ŉ “lang lys van ANC kaders” wat uitgebreide veiligheidsopgraderings soos veiligheidskameras, alarmstelsels en elektriese omheining verniet by Bosasa gekry het. Hy beweer die maatskappy het ook na bewering Zuma se verjaarsdagviering in 2015 en 2016 gefinansier wat glo na raming R3,5 miljoen beloop het. “Die mense van Suid-Afrika moet weet hierdie stelsel van korrupsie is deel van die kern van die ANC, ongeag wie die organisasie lei. Dit is die hele ANC wat korrup is, nie net Jacob Zuma, die Guptas en hulle vennote nie. Dit is ŉ stelsel van korrupsie wat bedryf word wat die armes en die werkloses uitsluit – net om ŉ paar individue met die regte politieke bande te bevoordeel.”